Neuvoston asetus (EY) N:o 2433/2001,
annettu 6 päivänä joulukuuta 2001,
asetuksen (ETY) N:o 2658/87 muuttamisesta suspendoimalla yksipuolisesti yhteisen tullitariffin tullit tiettyjen teollisuustuotteiden osalta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 26 artiklan,
ottaa huomioon komission ehdotuksen,
sekä katsoo seuraavaa:
(1) Tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetulla neuvoston asetuksella (ETY) N:o 2658/87(1) on otettu käyttöön tavaranimikkeistö, jäljempänä "yhdistetty nimikkeistö".
(2) Lääketieteelliseen tai eläinlääketieteelliseen käyttöön tarkoitetut geelivalmisteet, joita käytetään kehon osien voiteluaineena kirurgisissa toimenpiteissä tai lääkärintarkastuksissa tai kontaktiaineena kehon ja lääketieteellisen instrumentin välillä, luokitellaan 31 päivään joulukuuta 2001 asti harmonoidun järjestelmän koodiin 3824 , ja tällöin niihin sovelletaan 6,5 prosentin tullia. Tällaiset tuotteet on tarkoitus luokitella yhdistetyn nimikkeistön 30 ryhmään 1 päivästä tammikuuta 2002 eli sen jälkeen, kun 25 päivänä kesäkuuta 1999 annetun suosituksen perusteella hyväksytyt ja harmonoidusta tavarankuvaus- ja koodausjärjestelmästä tehtyyn kansainväliseen yleissopimukseen liitteeksi lisätyt nimikkeistön muutokset ovat tulleet voimaan. Farmaseuttisia tuotteita koskevien Uruguayn kierroksen neuvottelujen tuloksena yhdistetyn nimikkeistön 30 ryhmän tuotteet on vapautettu tulleista. Farmaseuttisten tuotteiden kauppaa koskevan sopimuksen sopimuspuolet ovat sopineet myöntävänsä yksipuolisesti kyseisille geelivalmisteille tullittoman kohtelun. On yhteisön edun mukaista laajentaa yksipuolisesti tullittomuus koskemaan kyseisiä tuotteita.
(3) CN-koodiin 7801 99 10 kuuluvaan puhdistettavaksi tarkoitettuun muokkaamattomaan lyijyyn, joka sisältää vähintään 0,02 painoprosenttia hopeaa (raakalyijy), sovelletaan tullittomuutta, jos tietyt tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa asetuksessa (ETY) N:o 2454/93(2) esitetyt vaatimukset täyttyvät. Asetuksen (ETY) N:o 2913/92(3) 247 artiklalla perustettu tullikoodeksikomitea on päättänyt, että "raakalyijy", joka sisältää painon perusteella pääasiallisena muuna aineena antimonia, luokitellaan CN-koodiin 7801 91 00 , ja näin ollen siihen sovelletaan 2,5 prosentin tullia. On yhteisön kaupallisen edun mukaista, että samoissa olosuhteissa molemmille lyijylajeille myönnetään CN-koodiin 7801 99 10 kuuluville tuotteille tarkoitettu tariffikohtelu.
(4) Siviili-ilma-aluksien kauppaa koskevan sopimuksen sopimuspuolet ovat sopineet myöntävänsä yksipuolisesti tullittoman kohtelun CN-koodiin 9023 00 80 luokiteltaville ilma-alusten huoltosimulaattoreille.
(5) Ottaen huomioon tämän asetuksen taloudellinen merkitys olisi sovellettava Euroopan unionista tehdyn sopimuksen sekä Euroopan yhteisön perustamissopimuksen, Euroopan hiili- ja teräsyhteisön perustamissopimuksen ja Euroopan atomienergiayhteisön perustamissopimuksen liitteenä olevan kansallisten kansanedustuslaitosten asemaa Euroopan unionissa koskevan pöytäkirjan I osan 3 kohdassa olevaa määräystä asian kiireellisyydestä.
(6) Tämän asetuksen mukaisiin toimenpiteisiin on liitettävä tarvittaessa käyttöä koskevia määräyksiä. Tämän vuoksi asetusta (ETY) N:o 2658/87 olisi vastaavasti muutettava,
ON ANTANUT TÄMÄN ASETUKSEN:
1 artikla
Asetuksen (ETY) N:o 2658/87 liitteen I toisen osan tullitaulukko muutetaan seuraavasti:
1) Lisätään 30 ryhmään kuuluvan CN-koodin 3006 70 00 kohdalle kolmanteen sarakkeeseen viittaus (1) ja tätä viittausta vastaava teksti sivun alaosaan seuraavasti: "(1) Tulli suspendoidaan yksipuolisesti toistaiseksi.".
2) 78 ryhmä:
- lisätään CN-koodin 7801 91 00 kohdalle kolmanteen sarakkeeseen viittaus (1) ja tätä viittausta vastaava teksti sivun alaosaan seuraavasti: "(1) Tulli suspendoidaan yksipuolisesti toistaiseksi 'lyijyltä, joka sisältää vähintään 0,02 painoprosenttia hopeaa (raakalyijy)' (TARIC-koodi 7801 91 00 10 ).
Tähän alanimikkeeseen luokiteltaessa on noudatettava asiaa koskevissa yhteisön säännöksissä määrättyjä edellytyksiä (katso komission asetuksen (ETY) N:o 2454/93 291-300 artikla (EYVL L 253, 11.10.1993, s. 1) myöhemmin tehtyine muutoksineen).".
- nykyisestä alaviitteestä (1) tulee alaviite (2).
3) 90 ryhmä:
- lisätään CN-koodin 9023 00 80 kohdalle kolmanteen sarakkeeseen viittaus (1) ja tätä viittausta vastaava teksti sivun alaosaan seuraavasti: "(1) Tulli suspendoidaan yksipuolisesti toistaiseksi 'siviilikäyttöön tarkoitetuilta ilma-alusten huoltosimulaattoreilta' (TARIC-koodi 9023 00 80 10 ).
Tähän alanimikkeeseen luokiteltaessa on noudatettava asiaa koskevissa yhteisön säännöksissä määrättyjä edellytyksiä (katso komission asetuksen (ETY) N:o 2454/93 291-300 artikla (EYVL L 253, 11.10.1993, s. 1) myöhemmin tehtyine muutoksineen).".
- nykyisestä alaviitteestä (1) tulee alaviite (2).
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 2001.